ബൂസ്റ്റര് ഡോസ്: കാലതാമസം പാടില്ലെന്ന് ആരോഗ്യ മന്ത്രാലയം ദോഹ: കോവിഡ് വാക്സിന് ബൂസ്റ്റര് ഡോസ് സ്വീകരിക്കുന്നതിന് യോഗ്യരായ മുഴുവന് പേരും കൃത്യസമയത്ത് വാക്സിന് സ്വീകരിക്കണമെന്ന് ആരോഗ്യ മന്ത്രാലയം. കാലതാമസം വരുത്താതെ ബൂസ്റ്റര് ഡോസ് സ്വീകരിച്ച് ആരോഗ്യ സുരക്ഷ ഉറപ്പാക്കണമെന്ന് മന്ത്രാലയം വ്യക്തമാക്കി. സെപ്റ്റംബര് 15 മുതല് ൈപ്രമറി ഹെല്ത്ത് കെയര് കോര്പറേഷന് കീഴില് രണ്ട് ഡോസ് സ്വീകരിച്ച് എട്ട് മാസം പിന്നിട്ടവര്ക്ക് ബൂസ്റ്റര് ഡോസ് നല്കുന്ന നടപടികള്ക്ക് തുടക്കം കുറിച്ചിരുന്നു. 50 വയസ്സിന് മുകളിലുള്ളവര്, മാറാരോഗങ്ങളുള്ളവര് എന്നിവര്ക്കും ആരോഗ്യ പ്രവര്ത്തകര്ക്കുമാണ് ബൂസ്റ്റര് ഡോസ് സ്വീകരിക്കുന്നതില് മുന്ഗണന. യോഗ്യരായവര് നിര്ബന്ധമായും ബൂസ്റ്റര് ഡോസ് സ്വീകരിക്കണമെന്നും രണ്ട് ഡോസ് വാക്സിന് സ്വീകരിച്ച് എട്ടുമാസം കഴിഞ്ഞവരില് വാക്സിന് നല്കിയ പ്രതിരോധശേഷി കുറഞ്ഞുവരുന്നതായി ക്ലിനിക്കല് പരിശോധനകളില് തെളിയിക്കപ്പെട്ടിട്ടുണ്ടെന്നും ആരോഗ്യ മന്ത്രാലയം വാക്സിന് വിഭാഗം മേധാവി ഡോ. സുഹ അല് ബയാത് വ്യക്തമാക്കി.ബൂസ്റ്റര് ഡോസിന് യോഗ്യരായവരെ രോഗം വരാന് സാധ്യതയുള്ള വിഭാഗത്തിലാണ് ഉള്പ്പെടുത്തുന്നത്. ആരോഗ്യ വകുപ്പില്നിന്ന് അറിയിപ്പ് ലഭിച്ചാലുടന് അവര് തങ്ങളുടെ ആരോഗ്യ കേന്ദ്രങ്ങളിലെത്തി ബൂസ്റ്റര് ഡോസ് സ്വീകരിക്കണമെന്ന് ഡോ. അല് ബയാത് നിര്ദേശിച്ചു.ഖത്തറില് നിലവിലെ സാഹചര്യങ്ങള് ഏറെ ആശാവഹമാണ്. ഉയര്ന്ന വാക്സിനേഷന് നിരക്കും നിയന്ത്രണങ്ങള് പാലിക്കുന്നതിലെ കണിശതയും രാജ്യത്ത് കോവിഡ് കേസുകള് കുറക്കുന്നതില് നിര്ണായക പങ്കുവഹിച്ചതായും പ്രതിദിന കേസുകളില് ഗണ്യമായ കുറവാണ് രേഖപ്പെടുത്തുന്നതെന്നും അവര് വിശദീകരിച്ചു. കോവിഡ് വാക്സിന് ബൂസ്റ്റര് ഡോസ് സുരക്ഷിതമാണെന്നും ബൂസ്റ്റര് ഡോസ് സ്വീകരിച്ചവരില് ഇതുവരെ പാര്ശ്വഫലങ്ങള് റിപ്പോര്ട്ട് ചെയ്യപ്പെട്ടിട്ടില്ലെന്നും പി.എച്ച്.സി.സി ഓപറേഷന്സ് എക്സിക്യൂട്ടിവ് ഡയറക്ടറും ഫാമിലി മെഡിസിന് സീനിയര് കണ്സള്ട്ടന്റുമായ ഡോ. സംയ അല് അബ്ദുല്ല പറഞ്ഞു.